***Молитва святой равноапостольной Марии Магдалине***

 **О, святая мироносице и всехвальная ученице Христова, равноапостольная Марие Магдалино! К тебе, яко верней и мощней о нас к Богу ходатаице, мы, грешнии и недостойнии, ныне усердно прибегаем и в сокрушении сердец наших молимся. Ты в житии своем страшныя козни бесовския испытала еси, но благодатию Христовою явно тех свободилася еси, и нас молитвами твоими от сети бесовския избави, да всегда во всем житии нашем делом, словом и тайными помыслами сердец наших верно послужим единому Владыце и Богу нашему.**

 **Ты, паче всех благ земных сладчайшаго Господа Иисуса возлюбила еси и Тому через все житие добре последовала еси. Ты, восприяв Божественное евангельское учение от Самого Спасителя и Господа, не токмо душу свою питала еси, но и множество людей от тьмы языческия ко Христу, чудному Свету, привела еси; то ведуще, просим тя: испроси нам у Христа и Бога нашего благодать просвещающую и освящающую, да, ею осеняеми, преуспеваем в вере и благочестии, в подвигах любви и самоотвержения, да неленостно послужим ближним в их нуждах духовных и телесных, памятуя пример твоего человеколюбия.**

 **Ты, о, святая Марие Магдалино, благодатию Божиею бодренно протекла еси житие на земли и мирно перешла еси во обители Небесныя, моли о нас, Христа Бога нашего, да молитвами твоими сподобимся непреткновенно совершити странствие наше в сей юдоли плача и в мире, и покаянии скончати жизнь нашу, да тако и в святости на земли поживше, вечныя блаженныя жизни на Небеси сподобимся и тамо со всеми святыми восхвалим Святую Троицу Отца и Сына и Духа Всесвятаго, во веки веков. Аминь.**